SL
C 47/94
Uradni list Evropske unije
7.2.2023
sreda 6. julija 2022
23. spodbuja oblasti, naj poglobijo sodelovanje in izmenjavo podatkov o pogrešanih osebah ter zagotovijo pravna sredstva in jamstva, da se to ne bo ponovilo, družinam civilnih žrtev, varno in trajno vrnitev beguncev in notranje razseljenih oseb, polno spoštovanje njihovih pravic in vrnitev njihovega premoženja ali odškodnino za premoženje, ki ga ni mogoče vrniti, tako na nacionalni kot na regionalni ravni;
24. pozdravlja prizadevanja lokalnih in mednarodnih organizacij, tudi Mednarodne komisije za pogrešane osebe, da bi ugotovile, kakšna je bila usoda več kot 30 000 oseb, ki so izginile v spopadih v 90-ih letih 20. stoletja na ozemlju nekdanje Jugoslavije, in več kot 8 000 žrtev genocida v Srebrenici; opozarja, opozarja, da je 7 200 ljudi še vedno pogrešanih;
25. pozdravlja in podpira spremembe kazenskega zakonika BiH, ki jih je, po tem, ko lokalni akterji niso sprejeli predloga, uveljavil visoki predstavnik in ki prepovedujejo poveličevanje vojnih zločincev in zanikanje genocida, hudodelstev zoper človečnost in vojnih hudodelstev; obžaluje in zavrača vse poskuse, da se ta sklep ne bi izvajal; ostro obsoja vse oblike zgodovinskega revizionizma, zanikanja, zmanjševanja ali poveličevanja vojnih hudodelstev, vključno z nespoštovanjem odločitev mednarodnih in domačih sodišč; poziva k čimprejšnjemu izvajanju sprememb ter učinkovitim preiskavam in pregonu zanikanja genocida;
26. ponovno poudarja, da so zanikanje genocida, poveličevanje vojnih hudodelstev in vojnih zločincev ter ogrožanje regionalne stabilnosti in sprave v nasprotju z evropskimi vrednotami in težnjami; na podlagi tega ostro obsoja podžigajoče dogodke ob tako imenovanem Dnevu Republike Srbske 9. januarja 2022, ki so bili v nasprotju z ustavo BiH; obsoja tudi oskrunitev partizanskega pokopališča v Mostarju in poziva oblasti, naj temeljito preiščejo to dejanje in storilce privedejo pred sodišče;
Proces reform
27. poziva politične akterje BiH k napredku pri pravosodni, volilni, upravni in gospodarski reformi, ki so nujne, da bi državo približali EU, ter naj v ta proces vključijo civilno družbo; obsoja vse poskuse zaustavitve teh reform, s čimer se upočasnjuje napredek Bosne in Hercegovine pri izpolnjevanju meril za vstop v EU in se ogroža dostop do financiranja EU v okviru instrumenta IPA III, ki mora temeljiti na strogih pogojih in je odvisen od sodelovanja različnih organov;
28. poudarja, da je treba v primeru znatnega nazadovanja ali trajnega izostajanja napredka na področju pravne države in temeljnih pravic, vključno z bojem proti korupciji in organiziranemu kriminalu, ter svobode medijev, financiranje iz instrumenta IPA III prilagoditi ali celo ustaviti, ter poziva Komisijo, naj oblikuje smernice za njegovo uporabo v skladu s priporočili iz posebnega poročila Evropskega računskega sodišča št.
01/2022; v zvezi s tem poziva EU in države Zahodnega Balkana, naj vzpostavijo okvir za učinkovito sodelovanje z Evropskim javnim tožilstvom;
29. pozdravlja nedavno prekinitev projektov na koridorju Vc v entiteti Republika Srbska v vrednosti 600 milijonov EUR in opozarja, da bodo ta sredstva dodeljena šele po tem, ko se bodo vsi predstavniki te entitete vrnili v državne institucije; poziva k temeljitemu ponovnemu razmisleku in nadzoru vseh projektov in pomoči, ki jih financira EU in se uporabljajo za entiteto Republike Srbske in v njej, vključno z makrofinančno pomočjo, da se zamrzne neposredno in posredno financiranje, ki koristi njenim oblastem; ugotavlja, da se je nemška vlada odločila začasno ustaviti štiri infrastrukturne projekte v entiteti Republika Srbska v vrednosti 105 milijonov EUR;
30.
globoko obžaluje škodo in smrtne žrtve zaradi močnega potresu v bližini Stolca 22. aprila 2022;
31. opozarja na pomen spoštovanja demokratičnega načela rednih volitev; poudarja pomen izvedbe poštenih, odprtih, preglednih in vključujočih volitev leta 2022, kot je bilo načrtovano, in poziva vse politične akterje, naj ne pozivajo k blokadi volitev in državljanom omogočijo, da izrazijo svojo demokratično izbiro; poziva k pravočasni parlamentarni odobritvi zakonodaje o integriteti volitev; opozarja in obžaluje, da zaradi stalne zamude pri sprejemanju državnega proračuna niso bila pravočasno zagotovljena sredstva za volitve,; poudarja, da sta izvedba verodostojnih volitev in izvršitev rezultatov ključni značilnosti dobro delujoče demokracije ter pogoj za vse države, ki se želijo pridružiti EU; pozdravlja odločitev urada visokega predstavnika z dne 7. junija 2022, da uporabi vsa svoja pooblastila in s sprejetjem potrebnega proračuna državljanom BiH zagotovi temeljne politične pravice do svobodnih in poštenih volitev, saj lokalni organi tega niso storili;